Grampozitívna baktéria

Grampozitívna baktéria [písané s malým g] (iné názvy: Gram-pozitívna baktéria [písané s veľkým G], gram-pozitívna baktéria [písané s malým g], G+ baktéria, G+ baktéria) je baktéria, ktorá po Gramovom farbení zostane zafarbená nafialovo. Bunková stena takejto baktérie sa pri Gramovom farbení farbí kryštálovou fialovou farbou a na rozdiel od gramnegatívnych baktérií si vďaka svojej hrubej vrstve peptidoglykánu uchováva fialovú farbu aj po odfarbení. 

Okrem farbenia bunková stena ovplyvňuje aj citlivosť bunky na dané antibiotikum. Aj keď je bunková stena hrubšia, je viac citlivá na antibiotiká, a to aj kvôli tomu, že grampozitívnym baktériám chýba vonkajšia membrána.

Zloženie bunkovej steny 
Peptidoglykán je základný polymér bunkovej steny, ktorý sa skladá z aminosacharidov (N-acetylglukozoamín, kyselina N-acetylmurámová), aminokyselín (tetrapeptid, D/L alanín, kyselina G-glutámová, L-lyzín), techiových kyselín a lipotechiových kyselín (zložené z lipidov a zvyšku peptidoglykánu). Lipidy bunková stena obsahuje 0 – 2 % lipidov, čo je v porovnaní s G- baktériami malé množstvo a polysacharidy (35 – 65 %).

Zástupcovia 
Zástupcovia grampozitívnych baktérií sú: 
kmeň Firmicutes* okrem tried Negativicutes a mykloplazmy (Mollicutes) - t. j. napr. rody bacil (Bacillus), klostrídium (Clostridium), laktobacil (Lactobacillus), listéria (Listeria), leukonostok (Leuconostoc), enterokok (Enterococcus), stafylokok (Staphylococcus), streptokok (Streptococcus) 
celý kmeň aktinobaktérie (Actinobacteriota, synonymum: Actinobacteria) - t.j. napr.:
rad mykobaktérie (vrátane nokardiovitých baktérií) - t. j. napr. rody mykobaktéria (Mycobacterium), korynebaktéria (Corynebacterium), nokardia (Nocardia)
rad aktinomycéty v širšom zmysle - t. j. napr. rody aktinomycéta (Actinomyces), Streptomyces, Micromonospora, Frankia
rod mikrokok (Micrococcus)
časť kmeňa Deinococcota (synonymá: Deinococcus-Thermus, Hadobacteria) - t. j.  napr. rod Deinococcus  
kmeň/trieda Saccharibacteria (synonymum: TM7; kmeň bol objavený v roku 1994) - t.j. napr. rod Saccharimonas 
časť taxónu archeóny/archebaktérie  (tento taxón sa však dnes už nezaraďuje pod baktérie v pravom slova zmysle) - t.j. napr. rody Methanothermobacter, Methanocaldocoocus

Poznámka (*): Taxón Firmicutes pôvodne (t.j. na konci 20. storočia) zahŕňal úplne všetky grampozitívne baktérie okrem archebaktérií. Na začiatku 21. storočia bola definícia taxónu (kmeňa) Firmicutes zmenená na fylogenetickú, preto z tohto kmeňa vypadli aktinobaktérie a naopak doň boli presunuté gramnegatívne taxóny Negativicutes a mykoplazmy; takto definované Firmicutes sú uvedené vo vyššie uvedenom prehľade ako "kmeň Firmicutes". Najnovšie však (napr. podľa GTDB) bol tento fylogeneticky definovaný kmeň Firmicutes rozdelený na viacero menších kmeňov, konkrétne na kmene Firmicutes [v najužšom zmysle], Firmicutes A, Firmicutes B, Firmicutes C, Firmicutes D, Firmicutes E, Firmicutes F, Firmicutes G, Firmicutes H, DTU030, SLNR01, DUMJ01 a SpSt-956.

Pozri aj 
 farbenie podľa Grama
 gramnegatívna baktéria

Zdroje 

Bakteriológia
Grampozitívne baktérie